Предмет "Илијаде" и "Одисеје" тесно је повезан с циклусом херојских прича о тројанском рату. Те су приче очигледно изражај херојскога доба, а могле су настати само као последица некога стварног историјског догађаја. Ако се узму у обзир резултати истраживања археолога, историчара и филолога, видимо да се у радњи "Илијаде" и "Одисеје" крије стварна историјска језгра коју је песничка машта заоденула густим митолошким рухом. Ако се упореде "Илијада" и "Одисеја", уочава се да "Илијада" одјекује звекетом оружја и оружаника и да је пуна аристократскога сјаја краљева. Она нам пружа верну слику и поуздано знање о критско-микенској цивилизацији која је цветала измеду 1500. и 1200. године старе ере. Поред тога, даје нам она драгоцене податке о најстаријим социјално-политичким приликама, религији и обичајима. У тим појединостима "Илијада" је старија од "Одисеје".